Fra 1. december stiger prisen på varmen. Sådan lyder nyheden i de mails, som alle kunder i Aalborg Forsyning har fået. For en gennemsnitsfamilie i et hus på 130 kvadratmeter betyder det en øget udgift på godt 2000 kroner. Akut økonomisk krise Hele miseren opstod, da Nordjyllandsværket i juli oplevede et nedbrud på deres elproduktion. Den strøm, der produceres som biprodukt ved varmeforsyningen, kunne ikke produceres i flere måneder. Og netop salg af den strøm har givet Aalborg Forsyning indtægter nok til at holde varmeprisen nede. - Havde elforsyningen som forventet været normaliseret nu, ville det ikke blive nødvendigt at hæve varmeprisen, men dels er produktionen ikke på 100 procent, og dels er elprisen i mellemtiden faldet, så vi står i en akut økonomisk krise, forklarer Per Clausen. Normalt skal såkaldte 'væsentlige prisstigninger' på varmeforsyning varsles med tre måneder. Det fremgår af Varmeforsyningsloven. Væsentlige prisstigninger er blandt andet prisstigninger på mere end 10 procent. Smuthul i reglerne Aalborg Forsyning har imidlertid kun givet deres kunder to ugers varsel, og selvom det kan virke som et brud på loven, henholder man sig til et særligt smuthul i reglerne. For i vejledningen til Varmeforsyningsloven står der også, at 3-månedersreglen kan fraviges, hvis særlige hensyn taler for det. Ifølge en mail, TV2 Nord har modtaget fra Forsyningstilsynet, må en forsyningsvirksomhed fravige reglen, hvis 'ekstraordinære og eksterne forhold gør, at de ikke kan nå at varsle i overensstemmelse med reglerne'. Forsyningstilsynet skriver videre, at 'det altid vil bero på en konkret vurdering i den konkrete sag'. Aalborg Forsyning har altså selv vurderet, at generatornedbruddet i juli retfærdiggør en overtrædelse af varslingsreglerne fem måneder senere. Forsyningstilsynet kan imidlertid på eget initiativ komme med en anden vurdering og omgøre Forsyningens afgørelse. - Vi gør kun det, der er nødvendigt, forklarer Per Clausen og fortsætter: -  Det er meget beklageligt, men vi havde en forventning om, at vores elforsyning ville være normaliseret med udgangen af September. Da det ikke var tilfældet, må vi sætte priserne op med så kort varsel.

Referat:
Normalt skal en stigning i fjernvarmepriser på mere end 10 procent varsles tre måneder i forvejen, men i Aalborg har forbrugerne kun fået to uger til at vænne sig til 15 procent højere priser.